Dié spelers moet pasop vir WhatsApp | Netwerk24
Rugbyspelers en beamptes wat hul brood en botter in Engeland verdien, sal versigtig moet wees met wat hulle voortaan in teksboodskappe op WhatsApp en in e-posse kwytraak.
Dít ná die nuus dat Premiership Rugby, die beheerliggaam van klubs in Engeland se topliga, toegang tot hul digitale korrespondensie, bankstate en belastingrekords mag kry om seker te maak dat daar nie weer 'n verbreking van salarisperke is nie.
Die finansies van spelers in die Engelse Premierliga gaan voortaan onder die mikroskoop wees. Foto: Getty Images
Saracens, wat die afgelope ses seisoene vier Premierliga-titels gewen het, is vroeg verlede jaar uitgevang dat hy vir etlike seisoene die perk van £7 miljoen oorskry het. Daar is 35 ligapunte by Saracens afgetrek en hy is vir komende seisoen na die tweede liga gerelegeer.
Andrew Rogers, bestuurder van salarisperke vir Premiership Rugby, sê daar gaan jaarliks 'n omvattende oudit wees op die kampioenspan. Dit is egter nie naastenby 'n forensiese oudit nie, sê hy.
"Daar is nou 'n groter verpligting op al die deelnemers om met my te raadpleeg en daar is meer areas wat deur my goedgekeur moet word, of dit nou 'n borgskap van 'n speler is en of 'n bonuswedstryd is waarin hy vereer word.
"Daar is 'n werklike klem op deursigtigheid en sanksies in plek vir diegene wat nie hul samewerking gee nie."
Premierligaklubs was eenparig in hul steun vir die onafhanklike Myners-verslag, wat in die nadraai van die Saracens-skandaal strenger regulasies aanbeveel het. Dit het ingesluit die stroop van titels, relegasie en terugbetaling van prysgeld.
Rogers sê egter daar is perke op sy magte en dat dit moeilik sal wees om klubs te polisieer.
"Ons is nie wetstoepassers nie," sê hy.
"Die klubbeamptes sal 'n dokument moet onderteken wat hulle verbind tot nakoming en die bekendmaking van oortredings.
"Daar's 'n fluitjieblaser-beleid in plek en spelers gaan belastingopgawes moet indien. Daar gaan altyd situasies wees waar 'n slim persoon om dit kan werk." – Reuters